ŠTATÚT A PRAVIDLÁ SÚŤAŽE
Bádateľské prázdniny. Letná výzva Slovenského múzea dizajnu.
z	1. júla 2026
Článok I
Organizátor súťaže
1. Organizátorom súťaže „Bádateľské prázdniny. Letná výzva Slovenského múzea dizajnu.“ (ďalej len „súťaž“) je Slovenské centrum dizajnu, Jakubovo nám. 12, 814 99 Bratislava, IČO: 00699993, zapísané v registri rozpočtových a príspevkových organizácií vedenom Ministerstvom kultúry Slovenskej republiky (ďalej len „organizátor“).
2. Organizátor je zároveň prevádzkovateľom v zmysle čl. 4 ods. 7 Nariadenia (EÚ) 2016/679 o ochrane fyzických osôb pri spracúvaní osobných údajov (GDPR).
Článok II
Cieľ a predmet súťaže
1. Cieľom súťaže je podporiť záujem verejnosti o slovenský dizajn a vizuálnu kultúru prostredníctvom zdieľania fotografií dizajnu, architektúry a umenia vo verejnom priestore. Napr. mestský mobiliár, dizajnérske a umelecké doplnky architektúry, vizuálna komunikácia  (ďalej len „dielo“).
2. Predmetom súťaže je zachytenie a zverejnenie fotografií týchto diel na sociálnych sieťach Facebook a Instagram podľa pravidiel stanovených týmto štatútom.
Článok III
Trvanie súťaže
Súťaž prebieha v termíne od 18:00 hod dňa 18. 7. 2026 do 23:59  dňa 31. 8. 2026 vrátane.
Článok IV
Podmienky účasti v súťaži
1. Do súťaže sa môže zapojiť každá fyzická osoba staršia ako 18 rokov s trvalým pobytom na území Slovenskej republiky.
2. Účasťou v súťaži účastník vyjadruje svoj súhlas s týmto štatútom.
3. Zamestnanci organizátora a ich blízke osoby nie sú oprávnení zúčastniť sa súťaže.
Článok V
Podmienky účasti a priebeh súťaže
1. Súťažiaci môže v termíne uvedenom v článku III nafotiť diela a zverejniť fotografiu v komentári pod súťažný príspevok na sociálnych sieťach Slovenského centra dizajnu Facebook alebo Instagram, pričom fotografia – príspevok  musí obsahovať lokáciu diela. Po uplynutí termínu uvedeného v článku  III sa príspevky do súťaže nezarátavajú.
2. Vyhodnotenie súťaže prebehne prvý septembrový týždeň. Výhercom sa stane účastník, ktorého vyžrebuje riaditeľ Slovenského centra dizajnu. Výherca bude organizátorom kontaktovaný do 24 hodín po vyhodnotení súťaže. Ak sa organizátor s výhercom v tejto lehote nespojí alebo ak výherca výhru odmietne, organizátor vyžrebuje a bude bezodkladne kontaktovať ďalšieho súťažiaceho. 
3. Organizátor si vyhradzuje právo vylúčiť zo súťaže príspevok, ktorý porušuje dobré mravy, právne predpisy alebo zasahuje do práv tretích osôb. Súťažiaci prihlásením sa do súťaže vyhlasuje, že fotografiou a zverejneným príspevkom neporušuje dobré mravy, právne predpisy ani nezasahuje do práv tretích osôb.
Článok VI
Výhra
1. Výherca získa ročné predplatné časopisu Designum na rok 2026, súkromnú komentovanú prehliadku expozície dizajn.sk – Dejiny, súčasnosť a budúcnosť slovenského dizajnu (termín podľa dohody s výhercom) a výber kníh z produkcie Slovenského centra dizajnu.
2. Výhra je neprenosná, nie je možné ju vymeniť za finančnú hotovosť ani za iné plnenie. Na výhru nie je právny nárok.
3. Výherca berie na vedomie, že ak hodnota výhry presahuje sumu 350 eur, hodnota nad 350 eur podlieha dani z príjmov. Organizátor za týmto účelom poskytne výhercovi informáciu o hodnote výhry.
Článok VII
Oznámenie výsledkov súťaže
1. Meno a priezvisko výhercu budú zverejnené na oficiálnych profiloch Slovenského centra dizajnu na sociálnych sieťach Facebook a Instagram, ako aj na webovej stránke organizátora www.scd.sk.
2. Výherca bude kontaktovaný prostredníctvom súkromnej správy na sociálnej sieti, ktorou sa do súťaže zapojil.
Článok VIII
Spracúvanie osobných údajov (GDPR)
1. Organizátor spracúva osobné údaje účastníkov (meno, priezvisko, používateľské meno na sociálnej sieti a kontaktné údaje) za účelom organizácie, realizácie a vyhodnotenia súťaže vrátane oznámenia výhercu.
2. Osobné údaje nebudú použité na žiadne iné účely ani sprístupnené tretím osobám, s výnimkou prípadov vyžadovaných zákonom.
3. Organizátor nebude fotografie zdieľané účastníkmi používať na akékoľvek ďalšie propagačné účely mimo oficiálnych sociálnych sietí Národnej ceny za dizajn.
4. Po skončení súťaže budú osobné údaje uchovávané po dobu nevyhnutnú na splnenie zákonných povinností organizátora a následne budú riadne zlikvidované.
5. Účastník má právo na prístup, opravu, vymazanie alebo obmedzenie spracúvania osobných údajov, ako aj právo podať sťažnosť na Úrad na ochranu osobných údajov SR. Ďalšie zásady spracúvania osobných údajov sú uvedené na stránke organizátora.
6. Kontakt na zodpovednú osobu organizátora: gabriela.rybarikova@scd.sk
Článok IX
Záverečné ustanovenia
1. Organizátor si vyhradzuje právo jednostranne zmeniť alebo doplniť tento štatút, pričom každá zmena nadobúda účinnosť zverejnením na webovej stránke organizátora.
2. Organizátor si vyhradzuje právo súťaž predčasne ukončiť, prerušiť alebo zrušiť z dôvodov hodných osobitného zreteľa (napr. organizačné, technické alebo právne dôvody).
3. Tento štatút nadobúda účinnosť dňom jeho zverejnenia na webovej stránke organizátora.




-----------------------------------------------------------------------
Slovenské centrum dizajnu
Mgr. art. Maroš Schmidt
riaditeľ 

